Του Κώστα Βαξεβάνη

Ο λόγος που γίνονται αυτές οι μηνύσεις όπως καταλαβαίνει ο καθένας, δεν είναι η απονομή Δικαιοσύνης απέναντι «στο συκοφάντη δημοσιογράφο» όπως συνηθίζουν να λένε όσοι τις κάνουν, αλλά η προσπάθεια κάλυψής τους. Ως δημόσια πρόσωπα, ενώ έχουν υποχρέωση να απαντάνε σε όσα τους καταλογίζονται γιατί αυτό αποτελεί δέσμευσή τους από την ώρα που αναλαμβάνουν οικειοθελώς δημόσιο ρόλο , αυτοί επιλέγουν και την μήνυση και τη διαφήμισή της. Το στρίβειν δια…της μηνύσεως. Βγαίνουν και βρίζουν τον «συκοφάντη» τον «άθλιο που θα λογοδοτήσει στη Δικαιοσύνη», «τον γνωστό» που δεν λένε γιατί είναι γνωστός και ούτω καθ εξής.

Ακόμη και ο πρώην πρωθυπουργός, έμαθε ότι μηνυόμαστε και πλάκωσε μαζί με τους άλλους, κάνοντας μήνυση για ένα «meme», μια ψηφιακή δηλαδή γελοιογραφία. Στο παρελθόν τα είχε βάλει με γελοιογραφία στο Ποντίκι και στο Unfollow. Της αντρικής σχολής ο κύριος Σαμαράς, αλλά η ασυλία, ασυλία. Καλυμμένος από πίσω της όπως και οι συνάδελφοί του, βρυχάται παριστάνοντας το λιοντάρι ενώ στην πραγματικότητα πέρδεται γεμάτος φόβο. Φυσικά ο Σαμαράς δεν διακατέχεται από τα δημοκρατικότερα ιδεώδη. Αν μπορούσε και τον Τύπο θα ήθελε αλλιώς και τις γελοιογραφίες θα ήθελε να φιλοτεχνούν οι προσωπικοί του αγιογράφοι και τον πατριωτισμό του να θεωρούμε θέσφατο παρότι το 1991 υπέγραψε για την «Μακεδονία» και έριξε την κυβέρνηση Μητσοτάκη (σύμφωνα με τον Μητσοτάκη πάντα) εξυπηρετώντας οικονομικά συμφέροντα και όχι πατριωτικά.

Ας αφήσουμε όμως τον Σαμαρά στο νέο Πολιτικό Χειμώνα που ζει, με τη συνοδεία του θορύβου από τροχήλατες βαλίτσες και ας επιστρέψουμε σε όσα λέγαμε. Εβδομήντα μηνύσεις λοιπόν, αλλά καμία καταδίκη. Όχι μόνο δεν υπάρχει καταδίκη αλλά όσοι ως σήμερα επέλεξαν το δρόμο των μηνύσεων είναι ή καταδικασμένοι ή ερευνώνται για σοβαρά αδικήματα.

Στη μήνυση που μου έκανε ο Βγενόπουλος όχι μόνο αθωώθηκα, αλλά υπήρξαν και εντάλματα εναντίον του πριν πεθάνει ενώ διώκονται όλοι συνεργάτες του μετά από δικές μας αποκαλύψεις.

Ο πρώην Υπουργός Πέτρος Δούκας, αφού έκανε αλλεπάλληλες αγωγές για το Βατοπέδι, αναγκάστηκε να πληρώσει (το έκανε και τον ευχαριστώ).

Ο πρώην δήμαρχος Ζαχάρως Πανταζής Χρονόπουλος, αφού και αυτός έκανε μηνύσεις και αγωγές , πρέπει τώρα να μου πληρώσει 32.000 ευρώ μετά από απόφαση δικαστηρίου. Δεν έχει πληρώσει και καλά θα κάνει να πληρώσει γιατί θα προχωρήσω σε κατασχέσεις.

Ο πρώην δήμαρχος Πύργου Μάκης Παρασκευόπουλος, έκανε και αυτός μήνυση για συκοφαντική δυσφήμηση (στη μήνυση συμπεριέλαβε και τον συνάδελφο Μάκη Νοδάρο). Στη δίκη αθωωθήκαμε και αυτή τη στιγμή ο Παρασκευόπουλος ερευνάται για την offshore η οποία εμφανίζεται ως συνδικαιούχος οικοπέδου της συζύγου του.

Ο Γιάννης Μιχελάκης έκανε μήνυση και αγωγές για την αποκάλυψη ότι χρηματίστηκε από τον Πάλλη. Πρόσφατα καταδικάστηκε πρωτόδικα γι αυτόν τον χρηματισμό.

Η Λίνα Νικολοπούλου Στουρνάρα έκανε και αυτή μηνύσεις και αγωγές για συκοφαντική δυσφήμηση. Το Εφετείο της Αθήνας αποφάσισε πως ουδέποτε τη συκοφάντησα. Με κήρυξε αθώο, την ώρα που η κυρία Στουρνάρα ελέγχεται από τις ελληνικές Αρχές, για το σκάνδαλο της Novartis, τη σχέση της με το ΚΕΕΛΠΝΟ και τις συμβάσεις που υπέγραφε. Τα έγγραφα του FBI την εμφανίζουν μάλιστα να κάνει υπερτιμολογήσεις συνεδρίων, περιγράφοντας μια διαδικασία ξεπλύματος μαύρου χρήματος.

Ο Άδωνις Γεωργιάδης ο οποίος έχει κάνει αρκετές οικογενειακές μάλιστα μηνύσεις και αγωγές αυτή τη στιγμή ερευνάται για πράγματα που έχουμε αποκαλύψει. Για το ΚΕΕΛΠΝΟ, παράνομους διορισμούς αλλά κυρίως για το σκάνδαλο της Novartis. Η θέση του είναι δύσκολη αλλά η άρνηση της πραγματικότητας ακόμη πιο δύσκολη.

Εκτός από όλους αυτούς που πάνε για μαλλί και βγαίνουν κουρεμένοι, υπάρχουν πολλοί ακόμη που έχουν αποσύρει μηνύσεις (όπως ο κύριος Μαρκογιαννάκης) αντιλαμβανόμενοι πως αφού η προσπάθεια πίεσης δια της μηνύσεως δεν λειτουργεί, καλό είναι να μην φτάσουν σε δημόσιο ακροατήριο.

Ενώ λοιπόν συμβαίνουν αυτά εδώ και δύο περίπου χρόνια, οι πρωταγωνιστές μηνυτές μου, χρησιμοποιούν το δημόσιο λόγο και την ισχύ των φιλικών τους Μέσων, για να με εμφανίσουν ως συκοφάντη χρησιμοποιώντας ως επιχείρημα όχι καταδίκες αλλά τις μηνύσεις. Ο Άδωνις Γεωργιάδης αναρωτιόταν αν θα πάω στη δίκη με τη Στουρνάρα και αν θα εμφανιστώ στο αυτόφωρο του Σαμαρά, χαρακτηρίζοντάς με εκ των προτέρων δειλό.

Πήγα και στη δίκη με τη Στουρνάρα και αθωώθηκα και στο αυτόφωρο. Ενώ η είδηση ήταν η αθώωσή μου στην μεγάλη υπόθεση με τη Στουρνάρα, τα media την παρέκαμψαν για να με εμφανίσουν καταζητούμενο και συλληφθέντα για τη μήνυση Σαμαρά. Αντί να υπερασπιστούν την ελευθερία του δημοσιογράφου και την κατάργηση του αυτοφώρου που μπορεί να προκληθεί ακόμη και με μήνυση ενός τρελού, υπερασπίζονταν την αθλιότητα.

Βέβαια η αθλιότητα είχε ξεκινήσει δύο μέρες πριν. Συνάδελφοι όπως ο Τάσος Τέλλογλου, με τον οποίο έχουμε γνωριμία και σχέση δεκαετιών, πόσταρε στο twitter, μία μέρα πριν την απόφαση στη δίκη με τη Στουρνάρα, ρεπορτάζ το οποίο με εμφάνιζε να έχω καταδικαστεί σε οκτώ μήνες φυλακή με αναστολή. Επρόκειτο για απόφαση της δίκης του Αυγούστου το οποίο επέλεξε να ποστάρει την ώρα που η εκδικαζόταν η έφεση. Τον ρώτησα δημόσια γιατί το έκανε και απάντησε «λόγω επικαιρότητας». Φυσικά λόγω επικαιρότητας ούτε ανέβασε την αθώωσή μου, ούτε για ποιο λόγο ψάχνουν τη Στουρνάρα, ούτε καμιά συγγνώμη. Όπως λέει παλιός φίλος και των δυό μας, «για να φτάσει στο σημείο ο Τάσος να εκτεθεί δημοσίως σκέψου τι διακυβεύεται και πόσο φόβο έχουν για όσα έρχονται». Νομίζω ότι θα συμφωνήσω. Για να ξεχνούν τα προσχήματα και τους καλούς τρόπους, για να βγαίνουν στα μικρόφωνα οι αδιάβροχοι και καθωσπρέπει και να μιλούν για τσογλάνια και καταδικασμένους που δεν είναι καταδικασμένοι, το σύστημα παίζει τα ρέστα του αναγνωρίζοντας πως τα πράγματα είναι πολύ σοβαρά.

Για να τελειώσω εδώ με τον μικρό απολογισμό, η αλήθεια, αν την υπηρετήσεις με συνέπεια, μπορεί να σε ταλαιπωρήσει αλλά θα εμφανιστεί ως αλήθεια. Φαντάζει ρομαντικό και χαζό για τα γούστα όσων επιλέγουν τη ζωή με απολαβές τοις μετρητοίς, αλλά δεν είμαστε όλοι οι ίδιοι. Και επειδή δεν είμαστε ίδιοι, εγώ θα αντιμετωπίζω και αυτούς και τις μηνύσεις τους και στη συνέχεια θα απολαμβάνω να τρέχουν να κρυφτούν στα λαγούμια τους. Άσε που μάλλον θα γίνω πλούσιος από τις αποζημιώσεις που θα διεκδικήσω.